**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-19-4770-12/24**

**Podgorica,** **27.06.2024.**

Na osnovu člana 56 stav 1 tačka 6, člana 69 i člana 71 stav 1 Zakona o zaštiti podataka o ličnosti („Sl. list CG“ br. 79/08, 70/09, 44/12 i 22/17), a odlučujući po Prigovoru JU Zavoda za geološka istraživanja Crne Gore, br. 05-19-4770-9/24 od 07.06.2024. godine, izjavljenom na Zapisnik o izvršenom nadzoru, br. 05-19-4770-7/24 od 17.05.2024. godine, Savjet Agencije za zaštitu ličnih podataka i slobodan pristup informacijama je na sjednici održanoj dana 27.06.2024. godine, donio

**R J E Š E N J E**

**I Odbija se Prigovor subjekta nadzora - JU Zavod za geološka istraživanja Crne Gore, br. 05-19-4770-9/24 od 07.06.2024. godine, izjavljen na Zapisnik o izvršenom nadzoru, br. 05-19-4770-7/24 od 17.05.2024. godine kao neosnovan.**

**II Naređuje se subjektu nadzora JU Zavod za geološka istraživanja Crne Gore da stavi van funkcije i fizički ukloni uređaj za biometrijsku obradu ličnih podataka posredstvom kog se vrši evidencija prisustva na radu otiskom prsta zaposlenog.**

**III Naređuje se subjektu nadzora JU Zavod za geološka istraživanja Crne Gore da izbriše sve lične podatke koji su prikupljeni na način istaknut u stavu II ovog Rješenja.**

**IV Naređuje se subjektu nazdora, da u roku od 7 dana od dana prijema ovog Rješenja, pisanim putem obavijesti Agenciju za zaštitu ličnih podataka i slobodan pristup informacijama o preduzetim mjerama iz stavova II i III ovog Rješenja**.

**O b r a z l o ž e nj e**

Postupajući po Inicijativi za pokretanje postupka nadzora br.05-19-4770-1/24 od 10.04.2024.godine, u pogledu provjere zakonskog osnova obrade ličnih podataka putem uređaja za biometrijsku evidenciju prisustva zaposlenih na radu koji je instalirala Uprava JU Zavoda za geološka istraživanja Podgorica, dana 30.04.2024. godine, u cilju pravilnog i potpunog utvrđivanja činjeničnog stanja nad spovođenjem Zakona o zaštiti podataka o ličnosti, izvršen je nadzor u prostorijama subjekta na adresi naselje Kruševac bb, Podgorica.

Nadzorom je utvrđeno: da je na ulazu u službene prostorije Javne ustanove Zavoda za geološka istraživanja instaliran sistem za identifikaciju zaposlenih i evidenciju radnog vremena koji se sastoji od dva ulazna/izlazna uređaja (čitača) i servera na kojem se nalazi program za obradu podataka; da se na ulazu u službene prostorije nalazi portir; da je kontrolorima data kopija Odluke o evidenciji prisustva na radu br.03-357/1 od 05.04.2024. godine i kopija Pravilnika o radnom vremenu i evidentiranju prisustva na radu zaposlenih u JU Zavod za geološka istraživanja, Podgorica br.03-439/1 od 26.04.2024. godine. Uvidom u predmetnu Odluku utvrđeno je: da je članom 1 stav 1 propisano da se ovom odlukom uvodi biometrijska evidencija prisustva na radu zaposlenih u JU Zavod za geološka istraživanja, na način što će se evidentirati svaki dolazak i odlazak sa posla; da Odluka ima za cilj poboljšanje radne discipline zaposlenih u Zavodu, stvaranje boljih radnih navika i postizanje veće efikasnosti u radu zaposlenih st. 2 ovog člana Zakona; da se sistem biometrijske evidencije prisustva na radu uvodi u cilju identifikacije i dobijanja tačnije evidencije o prisustvu na radu, a sve radi ostvarivanja prava na zaradu i drugih prava po osnovu rada; da se evidencija prisustva zaposlenih vodi putem uređaja sa biometrijom, koji je instaliran na ulazu u službene prostorije JU Zavoda za geološka istraživanja te da su svi zaposleni dužni da putem uređaja sa biometrijom evidentiraju svoje prisustvo i odsustvo.

Uvidom u Pravilnik o radnom vremenu i evidentiranju prisustva na radu zaposlenih, nadzorom je utvrđeno sljedeće: članom 3 je propisano da se lice ovlašćuje od strane direktora Zavoda da vodi dnevnu evidenciju ulazaka i izlazaka u toku radnog vremena, evidenciju o odsutnosti sa posla putem uređaja i programa, a da portir vodi evidenciju ulazaka i kretanja stranaka kroz poslovne prostorije; članom 4 stav 1 Pravilnika je propisano da su zaposleni dužni da evidentiraju svaki dolazak i odlazak sa posla, tj. da se prijave i identifikuju svoje prisustvo/odsustvo putem uređaja koji je instaliran na ulaznim vratima u poslovne prostorije Zavoda. Program evidentira vrijeme ulaska/izlaska, vrijeme pauze, službene izlaske, evidenciju godišnjih odmora i dr.; članom 4 stav 2 je propisano da je ulazak u poslovne prostorije poslije radnog vremena, u dane vikenda ili praznika, dozvoljen uz saglasnost direktora Zavoda. Evidenciju o ulasku u prostorije Zavoda nakon radnog vremena vodi portir i ista se blagovremeno dostavlja direktoru; članom 8 je propisano da se evidencija o prisustvu dostavlja jednom mjesečno ili na zahtjev direktoru Zavoda. Takođe, evidencija se dostavlja i službi računovodstva, kao i rukovodiocima sektora; članom 9 je propisano koje podatke sadrži evidencija prisustva na radu i to: ime i prezime zaposlenog, datum u mjesecu, početak rada, završetak rada, sate terenskog rada, sate korišćenja odmora (dnevnog, nedjeljnog i godišnjeg), neradne dane i dane utvrđene posebnim propisom, sate spriječenosti za rad zbog privremene nesposobnosti za rad, sate plaćenog odsustva, sate odsustva sa rada u toku dnevnog radnog vremena po odobrenju, sate odsustva sa rada u toku dnevnog radnog vremena bez odobrenja, ukupno dnevno vrijeme.

Kontrolori Agencije su od ovlašćenog lica Zavoda zatražili pisanu izjavu vezano za opis sistema za identifikaciju zaposlenih i evidenciju radnog vremena. Dana 10.05.2024.godine Agenciji je dostavljen detaljan opis sistema za identifikaciju zaposlenih i evidenciju radnog vremena, koji je sastavni dio Zapisnika.

Na predmetni Zapisnik, od strane subjekta nadzora, izjavljen je Prigovor br.05-19-4770-9/24 od 07.06.2024.godine. U Prigovoru se ,između ostalog, navodi: da se na ulazu u zgradu ne nalazi instaliran sistem koji sadrži čitače i server, već se na ulazu nalaze čitači dok se server nalazi u posebnoj prostoriji u kojoj je igitalni centar Zavoda; da kontrolori nisu uzeli u obzir činjenice koje su provjerili na licu mjesta gdje se u načinu funkcionisanja jasno navodi da nema obrade podataka u sistemu, već postoji upoređivanje i dodjeljivanje; da nije moguće znati identitet zaposlenog prije deponovanja podataka u bazu koja predstavlja Evidenciju radnog vremena; da na osnovu atributa koji opisuju ponašanje zaposlenog u radnom vremenskom okviru, administrator iz programa dobija vrijeme provedeno na radnom mjestu, kao i ostale parametre ponašanja zaposlenog na radu, a u vezi sa poštovanjem radnog vremena te da se iz prezentovanog jasno uočava da ne postoji obrada podataka ni po kojoj osnovi, već su u pitanju matematičke funkcije preslikavanja i dodjeljivanja.

Članom 9 stav 1 tačke 1 i 9 Zakona o zaštiti podataka o ličnosti ("Službeni list Crne Gore", br. 079/08 od 23.12.2008, 070/09 od 21.10.2009, 044/12 od 09.08.2012, 022/17 od 03.04.2017) propisano je da su “lični podaci” sve informacije koje se odnose na fizičko lice čiji je identitet utvrđen ili se može utvrditi, a lice predstavlja fizičko lice čiji je identitet utvrđen ili se može utvrditi, neposredno ili posredno, a naročito pozivanjem na ličnu identifikacionu oznaku ili jednu ili više karakteristika koje su specifične za fizički, fiziološki, mentalni, ekonomski, kulturni ili društveni indentitet tog lica; “biometrijski podaci” su podaci o fizičkim ili fiziološkim karakteristikama koje posjeduje svako fizičko lice, a koje su specifične, jedinstvene i nepromjenljive i na osnovu kojih je moguće neposredno ili posredno, utvrditi identitet lica”(tačka 8 ovog člana Zakona).

Članom 28 Zakona o zaštiti podataka o ličnosti propisano je da:

”Ukoliko rukovalac zbirke ličnih podataka planira automatsku obradu ličnih podataka koja predstavlja poseban rizik za prava i slobode lica, obavezan je da prije svake automatske obrade ličnih podataka dobije saglasnost nadzornog organa, a naročito ako se: predviđa obrada posebnih kategorija ličnih podataka; predviđa obrada ličnih podataka koji se odnose na procjenu ličnosti, sposobnosti ili ponašanje; uvodi video nadzor javne površine i **obrađuju biometrijski podaci.**

Odredbe stava 1 ovog člana ne primjenjuju se ako se obrada ličnih podataka vrši na osnovu zakona, ako je lice dalo saglasnost za obradu ličnih podataka ili je obrada neophodna za ispunjavanje ugovora između rukovaoca zbirke ličnih podataka i lica.”

Imajući u vidu prednje citirane zakonske odredbe subjekt nadzora je bio obavezan da zatraži saglasnost Agencije za zaštitu ličnih podataka i slobodan pristup informacijama prije svake automatske obrade ličnih podataka, a naročito ako se obrađuju biometrijski podaci, što isti nije uradio, a što je suprotno članu 28 Zakona o zaštiti podataka o ličnosti.

Odredbama člana 32 Zakona o zaštiti podataka o ličnosti propisano je da: “Državni organ, organ državne uprave, organ lokalne samouprave i lokalne uprave, privredno društvo i drugo pravno lice i preduzetnik koji vrši javna ovlašćenja (u daljem tekstu: javni sektor) mogu primjenjivati biometrijske mjere u vezi sa ulaskom u poslovni, odnosno službeni prostor i prisustvom zaposlenih na poslu, **ako su te mjere propisane zakonom**.

Mjere iz stava 1 ovog člana mogu se propisati **ako je to neophodno radi bezbjednosti lica ili imovine ili radi zaštite tajnih podataka ili poslovnih tajni,** ako se to ne može postići na drugi način ili radi izvršavanja obaveza iz međunarodnih ugovora i utvrđivanja identiteta lica koja prelaze državnu granicu.”

Imajući u vidu prednje citirane zakonske odredbe kao, činjenično stanje konstatovano Zapisnikom kao i navode iz prigovora nesporno je utvrđeno da je subjekt nadzora protivzakonito uveo biometrijsku evidenciju prisustva na radu zaposlenih putem uređaja sa biometrijom koji čita otisak prsta zaposlenog i evidentira svaki dolazak i odlazak sa posla u cilju poboljšanja radne discipline zaposlenih, stvaranja boljih radnih navika i postizanje veće efikasnosti u radu zaposlenih. Činjenica što se u bazi otisak prsta evidentira kao meta podatak, kojem se u programu dodjeljuje poseban ID koji ID se poslije dodjeljuje ime i prezime zaposlenog i ostali podaci na osnovu kojih se utvrđuje ili može utvrditi identitet zaposlenog shodno čl. 9 st. 1 i 9 Zakona, nije od uticaja za drugačije odlučivanje u predmetnom.

Poslodavci imaju pravo da obrađuju podatke o radnom vremenu zaposlenih, u okviru evidencija koje su propisane zakonom, a koje je poslodavac obavezan da vodi. Međutim, obrada biometrijskih podataka ,čime se vrši jedinstvena identifikacija lica, u prednje navedenu svrhu nije propisana posebnim zakonom. Pored toga, nadzorom je utvrđeno da subjekt nadzora ima lice raspoređeno na mjestu portira, bez obzira što je isti, prema predmetnom Pravilniku zadužen za evidentiranje ulazaka i kretanja stranaka kroz poslovne prostorije, kao i da postoje drugi modeli evidencije prisutva (čekiranjem na elektronskom uređaju i sl.) iz čega proizilazi da se evidentiranje radnog vremena može vršiti na drugi način. Iz prednje navedenog nesporno proizilazi da se ovaj poseban vid obrade ličnih podataka može uvesti iskljlučivo ako je isto propisano posebnim zakonom i kada je to neophodno radi bezbjednosti lica ili imovine ili radi zaštite tajnih podataka ili poslovnih tajni, a ne može postići na drugi način.

Cijeneći naprijed navedeno činjenično stanje, Savjet Agencije je odlučio kao u dispozitivu iz razloga što je obrada ličnih podataka na način utvrđen nadzorom prekomjerna, nesrazmjerna, može prouzrokavti zloupotrebu odnosno rizik po zaštitu ličnih podataka zaposlenih i suprotna odredbama ZZPL-a.

**Uputstvo o pravnoj zaštiti:** Protiv ovog Rješenja može se pokrenuti upravni spor pred Upravnim sudom u roku od 20 dana od dana prijema.

**SAVJET AGENCIJE**

**Predsjednik, mr Željko Rutović**

**Dostavljeno:**

* Podnosiocu prigovora
* Podnosiocu Inicijative
* Odsjeku za nadzor
* Odsjeku za predmete i prigovore
* a/a